text: Ajudes per al sector de la restauració, centres d'estètica i comerços del municipi
  La proposta també demana l'ampliació de la durada dels ajuts anunciats.
  Ajudes per al sector de la restauració, centres d'estètica i comerços del municipi.
  El consistori de Sant Joan de Vilatorrada va aprovar durant el Ple municipal una moció presentada pel Partit Socialista de Catalunya en què reclama al Govern de la Generalitat l'increment de la partida pressupostària en les ajudes pel sector de la restauració i comerç del municipi. La proposta ha comptat amb els vots a favor del PSC, Alternativa per Sant Joan, Compromís amb Sant Joan i Ciutadans, l'abstenció de Junts per Catalunya – Sant Joan de Vilatorrada i el vot en contra d'Esquerra Republicana.
  La moció ha estat presentada perquè les compensacions anunciades són insuficients fins ara per part del Govern. Una de les reclamacions que es fan a la Generalitat és incrementar la partida pressupostària de les ajudes immediates a fons perdut i directament vinculades a poder pagar lloguer de locals, sous del personal contractat per tal d'evitar tancaments de negocis i empreses relacionades amb els sectors més perjudicats en les noves restriccions. També es reclama l'ampliació de la durada dels ajuts anunciats.
  A més, s'incentivarà el consum d'àpats per emportar formulant campanyes de reactivació de la restauració local des de l'Ajuntament de Sant Joan de Vilatorrada. També es promourà la reactivació dels centres d'estètica i bellesa i del comerç local. El Ple municipal va aprovar també l'increment d'hores de neteja als centres d'educació primària. En total, seran 15 hores setmanals més per cada una de les tres escoles de primària de Sant Joan de Vilatorrada, un total de 45.